b'\n_START_ARTICLE_\nStore Ullev\xc3\xa5l g\xc3\xa5rd\n_START_PARAGRAPH_\nStore Ullev\xc3\xa5l g\xc3\xa5rd er en g\xc3\xa5rd i Oslo, inntil 1948 i Aker kommune. Ullev\xc3\xa5l g\xc3\xa5rd er kjent allerede fra middelalderen. Navnet kommer fra det norr\xc3\xb8ne gudenavn Ullr og v\xc3\xa1ll, som betyr avbrent mark, eller hv\xc3\xa1ll, som betyr h\xc3\xb8y. Tidligere ble navnet skrevet \xc2\xabUllevold\xc2\xbb, idet siste ledd ble feiltolket. G\xc3\xa5rden har hatt flere eiere, fra 1500-tallet l\xc3\xa5 den under bispestolen. Nils Lauritss\xc3\xb8n eide den fra 1662.  G\xc3\xa5rden er senere delt i flere bruk, hvorav Store Ullev\xc3\xa5l g\xc3\xa5rd er hovedb\xc3\xb8let og det viktigste. _NEWLINE_Justisr\xc3\xa5d Hans Hanss\xc3\xb8n Blix (1661\xe2\x80\x931730) kj\xc3\xb8pte Ullev\xc3\xa5l g\xc3\xa5rd i 1707. I 1711 ble han gift med adelige Alette Margrethe Wind og ble selv adlet under navnet Blixencrone. Samtidig oppf\xc3\xb8rte han den herskapelige bebyggelsen som i hovedsak var i behold til en brann i 1866. Den besto av et symmetrisk anlegg med en ytre \xc3\xb8konomig\xc3\xa5rd og en indre borgg\xc3\xa5rd, begge omgitt av sammenhengende bygningsfl\xc3\xb8yer. Innkj\xc3\xb8rselen gikk gjennom et portt\xc3\xa5rn sentralt plassert i uthusfl\xc3\xb8yen som vendte mot nord\xc3\xb8st og inn i \xc3\xb8konomig\xc3\xa5rden. Derfra inn i indre g\xc3\xa5rd gjennom enda en port i s\xc3\xb8rfl\xc3\xb8yen, ogs\xc3\xa5 den markert med en liten takrytter. Derfra fortsatte adkomsten rett mot hovedbygningens midtfl\xc3\xb8y, som med sin midtstilte ark markerte sluttpunktet i anleggets akse. V\xc3\xa5ningshusene rundt indre g\xc3\xa5rd var i lafteverk i \xc3\xa9n etasje. Aksen fortsatte videre s\xc3\xb8r for hovedbygningen gjennom en barokk hage inndelt i fire kvarterer og endte i et lysthus. _NEWLINE_Store Ullev\xc3\xa5l g\xc3\xa5rd ble fra 1789 eid av Bernt Anker, som kj\xc3\xb8pte den p\xc3\xa5 auksjon etter Sara Lengnick, d\xc3\xb8d i 1787, enke etter forrige eier, generalaudit\xc3\xb8r Johan L. Lengnick. Bernt Anker for\xc3\xa6rte den i 1793 til \xc2\xabsvigers\xc3\xb8nnen\xc2\xbb John Collett, gift med Ankers pleiedatter Marthine Elieson, og nev\xc3\xb8 av hans kone Mathia Anker, f\xc3\xb8dt Collett. Collett utviklet g\xc3\xa5rden til et m\xc3\xb8nsterbruk og var en pioner i \xc3\xa5 ta i bruk nye metoder, s\xc3\xa6rlig innen kompostering. Han utviklet parken til et imponerende moderne anlegg, kjent fra samtidige reiseskildringer for de overd\xc3\xa5dige hagefestene._NEWLINE_I 1829 ble g\xc3\xa5rden overtatt av staten, som solgte den videre til Isak Muus i 1833. Bebyggelsen ble sterkt ombygget, f\xc3\xb8rst etter en brann i 1866, og senere i 1916 til dagens utseende etter at Waisenhuset overtok g\xc3\xa5rden. I dag huser den Vestre Aker skole, en spesialskole med internat for ungdomstrinnet. G\xc3\xa5rden har idag adressen Ullev\xc3\xa5lsalleen 37._NEWLINE_Store Ullev\xc3\xa5l g\xc3\xa5rd har gitt navn til str\xc3\xb8ket Ullev\xc3\xa5l Hageby og til Ullev\xc3\xa5l sykehus, som ligger p\xc3\xa5 g\xc3\xa5rdens tidligere grunn. Ullev\xc3\xa5lseter var seter til g\xc3\xa5rden.'